kardosdrur/scandi-wiki huggingface dataset:
John Holmes

John Curtis Holmes (8. august 1944 i Ashville, Ohio – 13. marts 1988 i Los Angeles) var en amerikansk pornostjerne, hvis berømmelse især skyldes længden på hans penis.

Han medvirkede i hundredvis af film, havde sex med tusindvis af kvinder, blev verdenskendt og opnåede legendarisk status. I en række af filmene spiller han den smarte, karatesparkende privatdetektiv Johnny Wadd.

Bag kulisserne blev Holmes involveret i narko og kriminalitet, og det gik ned ad bakke indtil han døde af aids.

I kriminalfilmen Wonderland (2003) spilles John Holmes af Val Kilmer. Filmen bygger på en virkelig kriminalsag, men Holmes blev aldrig dømt, og hans rolle i sagen er usikker.

Litteratur 
 John C. Holmes: Porn King – The Autobiography of John C. Holmes (Johnny Wadd Publications, USA 1988)
 Nicolas Barbano: Verdens 25 hotteste pornostjerner (Rosinante, 1999)

Eksterne kilder 
 

Pornoskuespillere fra USA
Pornomodeller fra USA
Personer frikendt for mord
Midjan

Midjan var en af Abraham og Keturas sønner.
Abraham tog sig en kone til; hun hed Ketura. Hun fødte ham Zimran, Jokshan, Medan, Midjan, Jishbak og Shua.   (1 Mos 25,1f)
Disse sønner blev stamfædre til seks arabiske stammer, og folket Midjan eller midjanitterne var det folk, som betragtede Midjan som stamfader.

Midjan og Ismael blev af Abraham beriget med gaver og sendt mod øst for ikke at komme i konflikt med Isak, som var søn af Abrahams første kone Sara og derfor førstearving.    

Midjan er også et landområde, hvor Moses befandt sig da Gud, (Jahve), viste sig for ham i form af en brændende tornebusk (2 Mos 3,2).

Moses giftede sig også med Sippora, datter af den midjanittiske præst Jetro, og de var forbundsfæller med israelitterne under disses flugt fra Egypten.

Landområdet Midjan ligger øst for Akababugten og arkæologiske udgravninger har bekræftet et samfund med bofast befolkning dér omkring 1000 f.Kr.

Noter 

Personer i Det Gamle Testamente
Bibelske steder
Robert K. Andersen

Robert Kiplagat Andersen (født Kiptanui 12. december 1972 i Kenya) er en tidligere dansk løber. Han er mest kendt som Robert K. Andersen. Navnet Kiplagat er kenyansk og betyder født ved solnedgang. Han løb i starten af sin karriere for Københavns IF og fra 1997 til slutningen af sin karriere for Sparta Atletik.  Han blev til VM i 1997 nummer 8 på 1500 meteren i tiden 3:37.66. Han er ligeledes indehaver af den danske rekord på 1500 meteren, samt milen.
Han blev alle år fra 1993 til 1997 dansk mester på 1500 meteren.

I 1999 var han alvorlig skadesplaget i akillessenen og gennemgik en operation. Han var borte fra sporten i to år. 
I 2003 vandt han dog igen løb da han gennemførte det 5 km lange H.C. Andersen-Løb i Odense i tiden 14:32.

Han er født i Kenya og kom sammen med Wilson Kipketer til Danmark i 1991. Symptomatisk for kenyanere, kender de ikke deres rigtige alder og fødselsår. I Kenya er man enten ung, normal eller gammel. Da han skulle indregistreres i Danmark sammen med Wilson Kipketer angav de begge den samme fødselsdato 12. december 1972.

I dag er han bosat i Kolding, og arbejder til dagligt for UPS (United Parcel Service) i Vejle.
Hans datter Emma Kiplagat Kondrup (Kolding KFUM) er en talentfuld løber med flere danske ungdomsrekorder.

Personlige rekorder 
 800 meter: 1.46.47
 1500 meter: 3.31.17 min 
 Milen: 3.50 min
 2000 meter: 5.06
 3000 meter: 7.52 min
 5000 meter: 13.51

Danske rekorder 
 1500 meter: 3:31.17 min 
 Milen: 3:50.79 min

Referencer

Eksterne henvisninger 
 "Officielle Efterretninger" og "DAF i tal" 
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.

Mellemdistanceløbere fra Kenya
Mellemdistanceløbere fra Danmark
Atleter fra Københavns IF
Atleter fra Sparta Atletik
Poul Erik Søe

Poul Erik Søe (17. maj 1937 i Nykøbing Mors – 5. marts 2008) var dansk højskoleforstander, forfatter og journalist. 

Fra 1956 var Poul Erik Søe journalistelev på Morsø Avis, Randers Dagblad og Fyns Venstreblad, politisk medarbejder ved Radikale Venstres Pressebureau, Christiansborg-redaktør ved Kristeligt Dagblad. I 1962 blev han ansat på Danmarks Radio som programsekretær. Han avancerede til programredaktør. I 1965 blev han chefredaktør ved Skive Folkeblad men vendte tilbage til DR som programredaktør for indenrigs- og udenrigspolitik i 1966. Fra 1968 til 72 var han højskolelærer i indenrigspolitik ved Krogerup Højskole og fra 1973 til 77 medredaktør af Danmarks Radios litterære magasin Perspektivkassen. I 1977 forlod han DR og blev forstander først ved Uldum Højskole og fra 1985 forstander ved Lønne Højskole, som han oprettede sammen med hustruen Charlotte Søe.

Poul Erik Søe har været generalsekretær for Dansk Fagpresse Forening, redaktør af Foreningen Nordens blad og siddet i redaktionspanelet for bladet Frit Norden. 

Han var far til journalist Jeppe Søe, højskolelærer Astrid Søe, institutionsleder Anneke Søe og forfatter Synnøve Søe.

Bibliografi 
 
 Hvad skal vi med Danmark? (Danmarks Radio, forlaget Fremad 1969)
 Naar de vare rigtigt kloge (Krogerup 1969)
 Politik (Gyldendal 1975)
 Det folkelige som fællesnævner (1975) 
 Frihed er at elske (Forlaget Aros 2005)
 bidrag til Halvfjerdsernes folkelighed (1974)
 Fremtiden bestemmes af menneskets handlinger (Chr. Erichsens forlag 1975)
 Ideologi og statsformer (Danmarks Radio 1975)
 Det levende ord (Gjellerup 1979)
 Danmark og danskerne (Gyldendal 1979)
 Demokratiets øvelsesplads (Gjellerup 1982)
 Ungdomsbilleder (Regeringens ungdomsudvalg 1982)
 Danskere – hvem er vi? (Gyldendal 1985)
 Gud anno 1992 (Ry Højskole 1992)
 Danskere (Museumsrådet for København og Frederiksberg 1992)
 Hvor kirkeligt er folket? (Ribe stiftsbog 1992)
 Ved dagens begyndelse (Danmarks Radio 1996)
 Dannelsens elementer (Gymnasieskolen 1999)
 Min julesalme (Unitas forlag 1999) 
 Ordet rundt – Bibelen ved årtusindskiftet (Det danske Bibelselskab 2000)
 Det tror vi på (Forlaget Sesam 2001)
 Kirke og folk (Fyens stiftsbog 2001)
 Folkeoplysning i går, i dag, i morgen (Frit Oplysningsforbund, Syddansk Universitetsforlag 2002)
 Store ord i nyt format (Unitas forlag 2002), Lyset og livet (Videns- og studiecenter for Fri Skole 2003)
 Grundtvig-koldsk friskole – et studie og inspirationsmateriale (Dansk Friskoleforening 2004)

Hædersbevisninger 

 Kristian Dahls Mindelegat, kaldte den lille Cavlingpris 1966
 Andelsbankens erhvervspris 1986
 Egholtprisen 1994
 Danmarks Radios Rosenkjærprisen 1996 
 Landbrugets Kulturfonds hæderslegat i 2000

Kilde 
 Enmandsavisen-Redaktøren

Reference

Eksterne henvisninger 
 

Journalister fra Danmark
Personer fra Nykøbing Mors
Modtagere af Rosenkjærprisen
Skoleledere fra Danmark
Ansatte i DR
Faglitterære forfattere fra Danmark
Redaktører fra Danmark
Dansksprogede forfattere fra Danmark
Folkehøjskolelærere fra Danmark
Modtagere af Kristian Dahls Mindelegat
Milky Way

Milky Way er en chokoladebar, som bliver produceret af Mars, Incorporated.

Navnet Milky Way er inspireret af Mælkevejen, og skal signalere noget luftigt og mælkeholdigt. Chokoladebaren indeholder nougat og fløde omgivet af mælkechokolade.

Eksterne links

Milky way

Chokolade
Mars Incorporated
Glæde

Glæde er en relativ størrelse. Det er den følelse vi får når vi fx ser på noget vi godt kan lide, eller på anden måde oplever noget behageligt eller tilfredsstillende. Lige netop derfor er det også uhyre vanskeligt at redegøre for følelsen glæde. Det er en slags lystfølelse, der er fremkaldt af belønnelsesstoffer i hjernen.Selve følelsen varierer fra person til person. Nogle begynder at græde, mens andre begynder at grine, dette afhænger også af graden.

Se også 
 Lykke

Følelser
Lykke
Grønlands Boldspil-Union

Kalaallit Arsaattartut Kattuffiat (KAK), på dansk Grønlands Boldspil-Union (GBU), er forbundet, som organiserer alt fodbold i Grønland. Fodboldforbundet blev grundlagt den 4. juli 1971 og tæller i dag i alt 76 fodboldklubber med samlet 5.500 registrerede medlemmer (pr. 2015 tal fra GIF) – godt 10% af befolkningen. Forbundet skiftede navn til KAK ved generalforsamling i 2017, men er fortsat officielt registreret som GBU. Dets administration har adresse i hovedstaden Nuuk hvor General Sekretær er Nike Berthelsen samt konsulent Lars Jørgen Petersen og formanden er John Thorsen, mens futsal landsholdets trænere duo er Rene Olsen (herrer) og  Bent Petersen (kvinder). 

Rene Olsen er den højeste uddannet træner i Grønland indenfor fodbold og Futsal. Han har indført futsal til Grønland og udviklet futsal træner uddannelse for Grønland.  

KAK er medlem af Grønlands Idrætsforbund, International Island Games Association samt Nouvelle Fédération-Board (provisionelt medlem den 13. oktober 2005 og fuldgyldigt medlem siden 25. marts 2006) uden dog at være tilknyttet hverken CONCACAF, UEFA og derigennem FIFA. Dette er grundet Grønlands klima (permafrost), som ikke kan opretholde en fodboldbane af græs. FIFA og dets medlemmer har imidlertidigt godkendt FieldTurf og dets brug af kunstigt græs som underlag, hvilket kan være medvirkende til at give KAK mulighed for at arrangere internationale kampe på FIFA-godkendte baner.

Lørdag den 30. juni 2001 spillede KAK en uofficiel venskabskamp under stor mediebevågenhed mod det tibetanske fodboldlandshold (TNFA) foran 5.000 tilskuere i Vanløse Idrætspark, som blev dækket af 16 danske og internationale tv-stationer og foreviget i dokumentarfilmen Det Forbudte Landshold til trods for stor modstand mod afviklingen af landskampen fra Kina og FIFA. Initiativtageren bag det tibetanske landshold og kampen var danske Michael Nybrandt og Dansk Selskab For Tibetansk Kultur. Kampen endte med en sejr til Grønland med cifrene 4-1.

Landsholdets spilledragt på hjemmebane er: røde trøjer, hvide bukser og røde strømper, mens de på udebane spiller i hvide trøjer, sorte bukser og hvide strømper. Deres populære kælenavn er polarbamserne.

Sepp Piontek har tidligere været landstræner for Grønlands Herre A-landshold.

Ekstern henvisning

Noter 

Fodboldorganisationer
Boldspil-Union
Nudler

Nudler eller asiatiske nudler er tynde tørre eller friske pastatråde. Fordi de er tynde, har de kortere kogetid end spaghetti; typisk 2-3 minutter. Nudler kan også være pastastjerner og pastahjul, der kan koges med i en suppe.. På dansk betegner nudler ikke helt det samme som lignende ord på andre sprog, fx er Nudeln på tysk et meget mere alment begreb for pastavarer.

Både kineserne, araberne og italienerne hævder, at de var de første, som opfandt trådlignende mad. De første skrevne beskrivelser af nudler er fra Han-dynastiet mellem år 25 og 220 e.Kr. I oktober 2005 blev de ældste nudler, som er opdaget, fundet ved den arkæologiske udgraving af landsbyen Lajia, som var en del af Qijia-kulturen, ved Den gule Flod i Qinghai-provinsen i Folkerepublikken Kina.

Legenden siger, at nudlerne blev bragt til Italien fra Kina af Marco Polo.

Se også 
 Pasta
 Tokoroten - japanske nudler af Tang
 Shirataki - japanske nudler

Fodnoter 

Mad fra Kina
Pasta
J.J. Abrams

Jeffrey Jacob Abrams (ofte kaldt J. J. Abrams; født 27. juni 1966) er en amerikansk tv- og filmproducer, manuskriptforfatter, komponist og instruktør. Han har opnået stor succes med blandt andre dramaserierne Alias og Lost og spillefilmen Star Wars: The Force Awakens.

Biografi 

J. J. Abrams blev født i New York og opvoksede i Los Angeles. Han blev uddannet på Sarah Lawrence College i Bronxville, New York. Hans far, Gerald W. Abrams, og hans mor, Carol Abrams, er begge også producere.

Da Abrams var 15 år gammel, skrev han noget af musikken til filmen Nightbeast, instrueret af Don Dohler.
Han gik på Palisades Charter High School.

Den 14. juli 2006 skrev Abrams under på en femårig kontrakt med Paramount Pictures og en seksårig kontrakt med Warner Bros., der er værd mere end 55 millioner amerikanske dollars.

Den 14. februar 2007 annoncerede JoBlo.com, at Abrams havde planer om at lave en filmudgave af Stephen Kings bogserie Det Mørke Tårn.

Kort efter, den 23. februar 2007, kunne avisen The Hollywood Reporter bekræfte, at Abrams skulle instruere den 11. Star Trek film.

Arbejde i film 

 Taking Care of Business, Manuskriptforfatter
 Regarding Henry, Manuskriptforfatter
 Forever Young, Manuskriptforfatter
 Gone Fishin', Med-manuskriptforfatter
  Armageddon, Manuskriptforfatter
 Joyride, Med-manuskriptforfatter og producer
 Mission: Impossible III, Instruktør og manuskriptforfatter
  Star Trek XI, Instruktør og producer
 Cloverfield, Producer
 Super 8, Instruktør, manuskriptforfatter
 Star Wars: The Force Awakens, Instruktør, manuskriptforfatter og producent
 Star Wars: The Rise of Skywalker, Instruktør, manuskriptforfatter og producent

Arbejde i tv 

 Felicity, Med-skaber, manuskriptforfatter, executive producer, instruktør
 Alias, Skaber, manuskriptforfatter, executive producer, instruktør
 Lost, Med-skaber, manuskriptforfatter, executive producer, instruktør
 What About Brian, Executive producer
 Six Degrees, Executive producer
 The Office (Amerikansk), Instruktør (Afsnittet "Cocktails")
 Fringe, Executive producer
 Revolution, Executive producer

Trivia 

 Han skrev et manuskriptudkast til Superman Returns, da Brett Ratner og McG skulle instruere filmen. Manuskriptet blev dog afvist af studierne, da begge instruktører forlod filmen.
 Han arbejdede engang som husinspektør i San Fernando Valley sammen med Jay Fesler og Dan Johnson.
 Hans bedste ven er skuespilleren Greg Grunberg, der har haft roller i Abrams' serier Felicity, Alias og Lost.

Ekstern henvisning 

 

Filminstruktører fra USA
Manuskriptforfattere fra USA
Manuskriptforfattere på Lost
Personer fra New York City
Tv-producenter fra USA
Jøder fra USA
Tv-forfattere fra USA
Tv-instruktører fra USA
Snillfjord

Snillfjord er en tidligere kommune i Trøndelag fylke i Norge. Den blev 1. januar 2020 delt i tre i forbindelse med Kommunereformen i Norge. Snillfjord er den eneste kommune i Norge som bliver delt i tre i forbindelse med kommunereformen. Til Hitra flyttes 148,5 kvadratkilometer med 300 indbyggere, til den nyoprettede  Heim kommune lægges  65,7 kvadratkilometer og 210 indbyggere, mens  den størsted del   på 433,5 kvadratkilometer og 470 indbyggere bliver end del af  Orkland kommune (folketal fra 2018). Den tidligere kommune grænsede i nordøst til Agdenes, i sydøst til Orkdal , mod sydvest til Hemne og over fjorden i nord til Hitra.

Geografi 
Snillfjord kommune danner overgangen fra indlandet til kysten og det åbne hav.
Her findes både fjeld, fjorder og lange strandlinjer. Snillfjord er som skabt for ferie og fritid med gode muligheder for jagt, fiskeri og friluftsliv.

Landbrugsareal i drift udgør 13,5 km² eller 2,8 % af det totale areal. Produktiv skovareal udgør 90,5 km² som er 18,8 % af det totale areal. 16 km² af kommunens totalareal er ferskvand.

Kommunen er delt op af flere fjorde og fjelde, som skaber store afstande mellem småstederne, men som også giver mange naturskønne områder. Snillfjord har en stærkt decentraliseret struktur, hvor områdene Sunde, Krokstadøra og Ytre Snillfjord er nogenlunde lige store. Krokstadøra er defineret som kommunens centrum, med afstand på ca. 35 km både til Ytre Snillfjord og til Sunde. Afstanden fra Krokstadøra til Trondheim er 75 km.

Rigsvej 714 går gennem kommunen på sin vej fra Orkanger og via Hitratunnelen til øerne Hitra og Frøya.

Kommunen har et varieret erhvervsliv med landbrug, fiskeopdræt og småindustri.

Eksterne henvisninger 

 Rådhusposten 
 Snillfjord Kommune 

Tidligere kommuner i Norge
Kommuner i Trøndelag
AVE

AVE (Alta Velocidad Española) er det spanske trafiksystem for højhastighedstog (svarende til det franske TGV og det tyske ICE). På særligt byggede strækninger er tophastigheden 350 km/t.

AVE-strækningerne er anlagt som "normalspor" i modsætning til den almindelige sporvidde på 1,668 mm i Spanien og Portugal.

AVE-systemets knudepunkt er Puerta de Atocha-stationen i Madrid.

Den første AVE-strækning var Madrid-Sevilla, der åbnedes i 1992 i forbindelse med verdensudstillingen i Sevilla.

AVE-forbindelsen de ca. 600 km. mellem Barcelona og Madrid, som uden stop tilbagelægges på 150 minutter, har på kort tid flyttet 30% af trafikken fra fly til tog.

Strækninger i drift 

 Madrid–Sevilla (Madrid, Ciudad Real, Puertollano, Córdoba, Sevilla)
 Madrid–Zaragoza–Lleida–Camp de Tarragona (Madrid, Guadalajara, Calatayud, Zaragoza, Lleida, Tarragona)
 Madrid–Zaragoza–Huesca (Madrid, Guadalajara, Calatayud, Zaragoza, Huesca)
 Madrid–Puertollano (Madrid, Ciudad Real, Puertollano)
 Madrid–Toledo.
 Córdoba–Sevilla

Planlagte strækninger 

 Tarragona-Barcelona-Frankrig. Forlængelsen fra Tarragona til Barcelona Sants færdiggøres 2007/2008. Forlængelsen til Frankrigs grænse bliver klar i 2009.
 Madrid-Segovia-Valladolid. Klar inden 2008. Ruten omfatter Europas 4.længste jernbanetunnel på 28 km. Valladolid bliver knudepunkt for AVE i Nordspanien.
 Bilbao-Vitoria-San Sebastian. Forbinder de tre baskiske hovedbyer i 2011. Er planlagt til at have forbindelse med Madrid via Valladolid samt via Irún til Bayonne i Sydvestfrankrig.
 Variante de Pajares. Skal gå igennem et bjergrigt område mellem León and Asturien. En forlængelse er planlagt til at forbinde Valladolid med Oviedo og Gijón.
 Eje Atlántico de Alta Velocidad. Atlantlinjen. Vil forbinde Galiciens byer La Coruña, Santiago de Compostela og Vigo med den portugisiske grænse og sidenhen Oporto.
 Orense-Santiago de Compostela. Vil forbinde Galicien og Atlantlinjen med Madrid via Valladolid.
 Antequera-Málaga. Sidste del af Madrid-Málaga-linjen bliver klar sommeren 2007.
 Cáceres-Mérida-Badajoz-Lissabon. Denne linje mellem Spaniens og Portugals hovedstæder har høj prioritet i de to regeringer. Den spanske del – til Badajos – forventes færdig i 2010, mens den portugisiske strækning må vente til tidligst 2015.
 Madrid-Cuenca-Albacete. Forbinder Madrid med Valencia, Alicante, Murcia og Almería. Forventes færdig i 2009.

Kritik 

Der har været forskellig politisk furore omkring udbygningen af AVE-nettet – mest markant fra den baskiske nationalistiske terrororganisation ETA, som i december 2008 skød en medarbejder på det baskiske AVE-projekt og i februar 2009 detonerede en bilbombe på en fabrik i Madrid, der leverer komponenter til AVE.
Udover det har flere miljøoganisationer kritiseret projektet for ikke at tage hensyn til naturen.

Eksterne referencer 

Jernbanetransport i Spanien
Højhastighedsjernbanestrækninger
Lajia

Landsbyen Lajia er et arkæologisk fund, nordvest i Qinghai-provinsen i Kina.

Laija var en del af Qijia-kulturen (2400 f.Kr. – 1900 f.Kr.), altså tidlig bronzealder. Landsbyen blev opdaget i år 2000, og dækker et område på ca 200.000 m². Arkæologer mener at landsbyen blev forladt da den blev ramt af et jordskælv og en påfølgende oversvømmelse.

I 2005 blev verdens ældste intakte nudler fundet her, fra omkring 2000 f.Kr. Disse var lavet af hirse.

Kinas historie
Niels Bornholm

Niels Rasmussen Bornholm (1770 i Visborg – 1829 i Terndrup) var en dansk skipper, kaperskipper og godsejer.

Han var søn af Rasmus Bornholm (født o. 1727), som var gift 2. gang med Margrethe Erichsdatter. Han var forpagter af Sæbygård (Vendsyssel), ejer af herregården Gærumgård (ved Frederikshavn) og tillige forpagter af Terndrup Mølle i Lyngby Sogn. Blev bevilliget kaperbrev under Englandskrigen 1807-14 og deltog i denne som skipper tillige med 17 besætningsmedlemmer med skibet Syllas Tender, efter dette var blevet armeret og klargjort til kamp. I forbitrelse over englændernes overfald på København i 1807 og røveriet af den danske flåde henvendte han sig til admiralitetet og stillet sig til disposition med skib og besætning i den modstand mod englænderne i den såkaldte Lille Krig – bedre kendt som Kanonbådskrigen – som var indledt med regeringens velsignelse; ikke mindst for at skaffe penge til staten og udbedre fattigdommen blandt de berørte sømandsfamilier. Kaperiet blev legaliseret, og "Reglement for Kaperfarten og Prisernes lovlige Paadømmelse" blev vedtaget og trådte i kraft samme år 1807.

Han var gift med Karen Hjorth fra Als kro, Hindsted Herred.

Søfolk
Danskere i 1700-tallet
Danskere i 1800-tallet
Personer i Englandskrigene fra Danmark-Norge
Godsejere fra Danmark
Kapere fra Danmark
Høgni Debes Joensen

Høgni Debes Joensen (født 12. oktober 1944 på Frederiksberg i Danmark) er en færøsk læge og forfatter. Søn af færøske forældre (Hans Debes Joensen og Louise Mohr) og voksede op i Tórshavn. Tog studentereksamen fra Sorø Akademi 1963 og blev cand.med. fra Københavns Universitet i 1969, speciallæge i dermatologi/venerologi i 1976 og i samfundsmedicin/administrativ medicin i 1983. Embedslægeeksamen i 1978.

Høgni Debes Joensen var landslæge (chief medical officer) på Færøerne fra 1979, indtil han gik på pension som 70-årig den 31. oktober 2014. Hans far var landslæge fra 1949 til 1979.

Debuterede i 2016 som romanforfatter, da han udgav romanen Stjørnustundir í skugga på forlaget Sprotin.

Bibliografi 
2016 - Stjørnustundir í skugga, Sprotin.

Referencer 

 

Læger fra Færøerne
Personer fra Thorshavn
Romanforfattere fra Færøerne
Personer i Kraks Blå Bog
Landslægen på Færøerne

Landslægeembedet er en statslig (dansk) institution på Færøerne under Sundheds- og Ældreministeriet og hører organisatorisk under Styrelsen for Patientsikkerhed. Den færøske betegnelse er Landslæknin. Før 1949 var betegnelsen Amtslæge. Landslægen har nogle af de funktioner som de danske embedslæger har samt andre funktioner, som de danske embedslæger ikke har.

Til embedet er der udover landslægen knyttet to – tre deltidsansatte ikke-lægelige overassistenter/kontorfunktionærer.

Landslægen fungerer som rådgiver for statslige myndigheder samt Færøernes Landsstyre og de kommunale myndigheder i lægelige, hygiejniske, miljømæssige og socialmedicinske forhold.

Landslægen fører på Styrelsen for Patientsikkerhed vegne tilsyn med den sundhedsfaglige virksomhed, der udøves på Færøerne af autoriseret sundhedspersonale (læger, tandlæger, sygeplejersker, apotekere, farmakonomer, farmaceuter m.fl.). Landslægen yder bistand til rets- og politimyndighederne i retsmedicinske og lignende sager. Desuden udarbejder landslægen årlige medicinalberetninger for Færøerne med statistik over fødsler, dødsårsager, smitsomme sygdomme, antallet af aborter m.m.

Landslæger på Færøerne 
 1949 – 1979 Hanus Debes Joensen
 1979 – 31. okt. 2014 Høgni Debes Joensen
 1. nov. 2014 - 1. oktober 2017 Henrik L. Hansen (midlertidigt)
 1. oktober 2017 -  1. november 2017 var kontorchef i Styrelsen for Patientsikkerhed, Anette Lykke Petri, konstitueret landslæge på Færøerne.
 1. november 2017 - Lars Fodgaard Møller

Eksterne links 
 Landslaeknin.fo, Landslægens hjemmeside

Kilder

Titler i Rangfølgens klasse 3
Læger fra Færøerne
Sundheds- og Ældreministeriet
Håb

Håb er forventningen om at noget ønsket måske vil indtræffe. Håbet hænger således sammen med tiden og at vi i nutiden ikke kan vide, hvad der vil ske i fremtiden. 
Eksistentielt kan det håbes at uretfærdighed skyldes tilfældighed.

Se også 
Optimisme

Eksterne henvisninger 

Fremtid
Følelser
Debut

En debut (eller début) er den første større optræden, eller udstilling som en kunstner, eller en kunstnergruppe, giver i sin karriere. 

Hos en forfatter betegner debuten den første større, fysiske udgivelse, i modsætning til fx et tidsskriftsbidrag.  

Ord og vendinger
Teater